กองทุนอสังหาฯโลตัสเพิ่มทุน7.5พันล.
กองทุนอสังหาริมทรัพย์และสิทธิการเช่า เทสโก้ โลตัส รีเทล โกรท เตรียมลงทุนไม่เกิน 7.5 พันล้านบาท
3 ก.ย. 2555

กองทุนอสังหาริมทรัพย์และสิทธิการเช่า เทสโก้ โลตัส รีเทล โกรท เตรียมลงทุนไม่เกิน 7.5 พันล้านบาท
คณะกรรมการลงทุนของกองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) ได้มีมติเป็นเอกฉันท์เมื่อวันที่ 3 ก.ย.2555 อนุมัติการออกและจัดสรรหน่วยลงทุนใหม่เพิ่มเติมจำนวนไม่เกิน 650 ล้านหน่วย ให้แก่ผู้ถือหน่วยลงทุนเดิม เพื่อระดมทุนเพิ่มทั้งหมดไม่เกิน 7,545 ล้านบาท 
กองทุนจะนำเงินไปลงทุนในศูนย์การค้าเทสโก้ โลตัส คุณภาพสูงจำนวน 5 แห่ง ได้แก่ สาขาภูเก็ต สาขาศาลายา สาขานครศรีธรรมราช สาขารังสิต-นครนายก และสาขาบางปู  ซึ่งหลังลงทุนเพิ่มทุให้มีสาขาที่ลงทุนจำนวน 22 แห่ง
สำหรับราคาเสนอขายจะกำหนดโดยวิธีการสำรวจความต้องการซื้อหลักทรัพย์จากนักลงทุนสถาบันทั้งในประเทศและต่างประเทศ บุ๊คบิ้ว)  โดยจำนวนหน่วยลงทุนใหม่ที่จะออกเสนอขายจริงอาจจะน้อยกว่า 650 ล้านหน่วยและจะกำหนดวันปิดสมุดทะเบียนอีกครั้งและขอมติเพิ่มทุนในการประชุมผู้ถือหน่วยลงทุนในวันที่ 5 ต.ค.2555 
ด้านศูนย์การค้าทั้ง 5 แห่งใหม่มีผลประกอบการที่ดี มีประวัติการดำเนินงานที่ดี และสามารถสร้างรายได้เพิ่มให้แก่กองทุนในทันที ดังนั้นการลงทุนเพิ่มเติมในครั้งนี้จะไม่ส่งผลกระทบในด้านลบต่อผลตอบแทนที่นักลงทุนจะได้รับ และคาดว่าเงินปันผลต่อหน่วยที่ผู้ถือหน่วยลงทุนปัจจุบันจะได้รับจะมีจำนวนมากขึ้น ทั้งนี้ ราคาซื้อศูนย์การค้าที่กองทุนจะลงทุนเพิ่มเติมจะไม่เกิน110% ของราคาประเมินต่ำสุดที่ได้จากผู้ประเมินราคาอิสระ 2 ราย